|  |  |
| --- | --- |
|  | Fondenes Hus Otto Mønsteds Gade 5 1571 København V  Tlf. (+45) 33 77 93 93  www.bikubenfonden.dk |
|  | 12. maj 2014 |

Pressemeddelelse

Maj 2014

**Bikubenfonden offentliggør nomineringerne til Årets Reumert 2014**

* **De tre nominerede i kategorien Årets Forestilling er *Varmestuen* af Bro, Trolin, Ellekilde og Grue, *Indenfor Murene* på Aalborg Teater og *Metamorfoser* på Det Kongelige Teater.**
* **Det Kongelige Teater er topscorer med i alt 11 nomineringer. Aalborg Teater modtager seks nomineringer.**
* **Årets mest nominerede forestillinger er *Indenfor Murene og Varmestuen* med hver trenomineringer.**
* **Blandt årets nominerede scenekunstnere kan nævnes skuespillerne Marie Louise Wille, Marianne Høgsbro, Thure Lindhardt, Søren Sætter-Lassen og Margrethe Koytu, sangere Kaya Brüel, Johan Reuter, balletdanser Alban Lendorf, instruktørerne Morten Kirkskov og Madeleine Røn Juul og dramatikerne Jakob Weis og Anna Bro m.fl.**

Reumert-sæsonen er over os, og Bikubenfonden kan i år præsentere Årets Reumert for 16. gang søndag d. 22. juni kl. 19.00. Årets Reumert 2014 er i år tilbage på Gamle Scene på Det Kongelige Teater, hvor prisen for første gang gennemføres som en særforestilling iscenesat af sidste års Reumert-vindende instruktør Minna Johannesson.

Selve formatet er nyt, men der skal fortsat uddeles priser i 16 forskellige kategorier samt ti talentpriser. Og i dag har Reumert-juryen stemt og er klar med årets nomineringer:

Sidste år triumferede CaféTeatret (i dag S/H) i kategorien Årets Forestilling med *Skakten*, og i år vil prisen for Årets Forestilling tilfalde enten Det Kongelige Teater for Ovid-forestillingen *Metamorfoser* i det Røde Rum, Bro, Trolin, Ellekilde og Grue for Anna Bros *Varmestuen* eller Aalborg Teater for klassikeren *Indenfor Murene*.

Dermed har Det Kongelige Teater mulighed for at snuppe prisen for Årets Forestilling for syvende gang, mens Aalborg Teater kan få prisen for første – og eneste - gang siden 2001, hvor teatret modtog prisen for *Hamlet*.

Årets topscorer er Det Kongelige Teater, som har fået 11 nomineringer (fem til Skuespillet, tre til Operaen og tre til Balletten), mens også Aalborg Teater er flot repræsenteret med seks nomineringer. Det er også Aalborg Teater, som med tre nomineringer til *Indenfor Murene* deler æren som årets mest nominerede forestilling med *Varmestuen.*

**Årets nominerede skuespillere**

Blandt skuespillerne er der blevet plads til både førstegangsnominerede og tidligere prismodtagere.

I kategorien Årets Kvindelige Hovedrolle er tidligere Reumert-modtager Marie Louise Wille nomineret for *All My Dreams Come True* i en co-produktion mellem Aarhus Teater, CaféTeatret (S/H) og Aarhus Festuge, mens Marianne Høgsbro – der har været nomineret før, men ikke modtaget prisen – i år er nomineret for *Indenfor Murene* på Aalborg Teater. Endelig modtager Cristine Albeck Børge sin første nominering for *Boys Don’t Cry* på Mungo Park i samarbejde med Eventministeriet, Det Kongelige Teater.

På herresiden har både Thure Lindhardt (nomineret for *Den mystiske sag om hunden i natten* på Betty Nansen Teatret) og Hans Holtegaard (*Parasitterne* på Vendsyssel Teater) mulighed for at score en Reumert-pris for første gang, mens den dobbelte Reumert-modtager Søren Sætter-Lassen i år er nomineret for Strindbergs *Faderen* på Det Kongelige Teater.

I birollekategorierne er både Elsebeth Steentoft (*Spørg de voksne* på Republique) og Margrethe Koytu (*Varmestuen* på Husets Teater) nomineret for første gang, mens Kaya Brüel (*Pigen med paraplyerne* på Betty Nansen Teatret) har været nomineret en gang tidligere i kategorien Årets Sanger, men uden at modtage prisen.

Hos mændene vil årets prismodtager ligeledes kunne tage en Reumert-statuette med hjem for første gang. Andreas Jebro har som den eneste af de tre været nomineret før, men har ikke modtaget prisen. I år er han nomineret for farcen *Den spanske flue* på Aalborg Teater, mens Carsten Svendsen er nomineret for *Cabaret* på Aalborg Teater og Tom Jensen er nomineret for *Den stundesløse* på Folketeatret.

**Instruktører, dansere og sangere**

Hos instruktørerne er der nomineringer til Morten Kirkskov (*Indenfor Murene* på Aalborg Teater), Madeleine Røn Juul (*Fruentimmerskolen* på Grønnegårds Teatret, *Jeg hedder Bente* på Teatret ved Sorte Hest og *Hotel Nelson* på Teater Grob) og Petrea Søe (*Manden uden fortid* af Teater Møllen og Odense Teater).

Hos danserne er der blevet plads til Alban Lendorf (*Manon, Grand Pas Classique* og *Come Fly Away* på Det Kongelige Teater), Ana Sendas (*Copenhagen Summer Dance* af Dansk Danseteater) og Alexandra Lo Sardo (*Manon* og *Come Fly Away* på Det Kongelige Teater). Og i kategorien Årets Sanger står valget mellem de tre operasangere Sofie Elkjær Jensen (*Gammeljomfruen og tyven* på Det Kongelige Teater), Johan Reuter (*Den flyvende hollænder* på Det Kongelige Teater) og Henriette Bonde-Hansen (*Lucia di Lammermoor* på Den Jyske Opera).

**30 forskellige teatre og produktionsselskaber nomineret**

I år har 30 forskellige teatre og produktionsselskaber fået minimum én nominering hver, og foruden de ovennævnte teatre og produktionsselskaber, er der inden for de øvrige kategorier også nomineringer til Østre Gasværk Teater, Mungo Park Kolding, Teater V, Aaben Dans, Opgang2, Teater Kompas, Det Lille Teater, Opera Hedeland, Platt-Form, Granhøj Dans, Recoli Performance Group, Platt-Form, Teatret og Team Teatret.

Forestillinger, der har haft premiere fra den 8. april 2013 til og med 4. maj 2014, har kunnet komme i betragtning til at blive nomineret.

Læs mere om Årets Reumert på [www.aaretsreumert.dk](http://www.aaretsreumert.dk)

**Se bagest: Årets nomineringsliste samt fakta om Årets Reumert.**

Med venlig hilsen

Bikubenfonden

Pressekontakt:

Kristina Sindberg, [kristina@have.dk](mailto:kristina@have.dk), mobil: 24 86 01 84

Have Kommunikation

Tlf. 33 25 21 07

# Nomineringer Årets Reumert 2014

## Årets Forestilling

* *Varmestuen*, Bro, Trolin, Ellekilde og Grue
* *Indenfor Murene,* Aalborg Teater
* *Metamorfoser*, Det Kongelige Teater

**Årets Kvindelige Hovedrolle**

* Marie Louise Wille i *All My Dreams Come True*, Aarhus Teater, CaféTeatret (S/H) og Aarhus Festuge
* Marianne Høgsbro i *Indenfor Murene*, Aalborg Teater
* Christine Albeck Børge i *Boys Don’t Cry*, Mungo Park og Eventministeriet, Det Kongelige Teater

## Årets Mandlige Hovedrolle

* Thure Lindhardt i *Den mystiske sag om hunden i natten*, Betty Nansen Teatret
* Søren Sætter-Lassen i *Faderen*, Det Kongelige Teater
* Hans Holtegaard i *Parasitterne*, Vendsyssel Teater

## Årets Kvindelige Birolle

* Elsebeth Steentoft i *Spørg de Voksne*, Republique
* Margrethe Koytu i *Varmestuen*, Bro, Trolin, Ellekilde og Grue
* Kaya Brüel i *Pigen med paraplyerne*, Betty Nansen Teatret

## Årets Mandlige Birolle

* Andreas Jebro i *Den spanske flue*, Aalborg Teater
* Tom Jensen i *Den Stundesløse*, Folketeatret
* Carsten Svendsen i *Cabaret*, Aalborg Teater

## Årets Sanger

* Sofie Elkjær Jensen i *Gammeljomfruen og tyven*, Det Kongelige Teater
* Johan Reuter i *Den Flyvende Hollænder*, Det Kongelige Teater
* Henriette Bonde-Hansen i *Lucia di Lammermoor*, Den Jyske Opera

## Årets Danser

* Alban Lendorf i *Come Fly Away*, *Grand Pas Classique og Manon*, Det Kongelige Teater
* Ana Sendas i *Copenhagen Summer Dance* og Black Diamond, Dansk Danseteater
* Alexandra Lo Sardo i *Come Fly Away* og *Manon* Det Kongelige Teater

## Årets Instruktør

* Madeleine Røn Juul for *Fruentimmerskolen* på Grønnegårds Teatret, *Jeg hedder Bente* på Teatret ved Sorte Hest og *Hotel Nelson*, Teater Grob
* Petrea Søe for *Manden uden fortid*, Teater Møllen og Odense Teater
* Morten Kirkskov for *Indenfor murene* på Aalborg Teater

## Årets Scenograf

* Christian Q. Clausen for *Huset*, Det Lille Teater
* Astrid Lynge Ottosen for *Skammerens datter 1 og 2*, Østre Gasværk Teater
* Palle Steen Christensen for *Metamorfoser* og *Sandmanden*, Det Kongelige Teater og *Transformatoren*, CaféTeatret (S/H)

## Årets Dramatiker

* Tomas Lagermand Lundme for *Rindal*, Mungo Park Kolding
* Jakob Weis for *Casper Christensen Komplekset*, Teater V
* Anna Bro for *Varmestuen*, Bro, Trolin, Ellekilde og Grue

## Årets Børne/-ungdomsforestilling

* *HANe og HUNd*, Aaben Dans
* *Når det skærer i hjertet,* Teater Kompas
* *4 EVER*, Opgang2

## Årets Opera

* *Madame Butterfly,* Opera Hedeland
* *Otello*, Det Kongelige Teater
* *The Picture of Dorian Gray,* Den Jyske Opera

## Årets Musikteater/show

* *En kort en lang*, Aalborg Teater
* *Skammerens Datter 1 og 2,* Østre Gasværk Teater
* *Har du set min nissehue, mor?*,Platt-Form

## Årets Danseforestilling

* *Re-collect (*fra *242 år i Trikot),* Det Kongelige Teater
* *Rite of Spring - Extended*, Granhøj Dans
* *On/Volt*, Recoil Performance Group

## Årets Særpris

* *Afdelingen for mindre planter*, Teatret og Team Teatret
* *Transformatoren,* Nielsen Bevægelsen og CaféTeatret (S/H)
* *Boys Don’t Cry*, Mungo Park og Eventministeriet, Det Kongelige Teater

**Juryen**

Juryen, der i denne sæson nominerer og udpeger modtagerne af Årets Reumert-priserne, består af 12 kompetente personer med stor indsigt i den levende scenekunst. Det er fremtrædende danske teaterkritikere, kulturjournalister og markante kulturpersonligheder inden for branchen, der i fællesskab finder frem til nominerede og vindere.

Juryen består i sæsonen 2013-14 af:

Cand. phil. Janicke Branth

Forfatter og teaterkritiker, Gregers Dirckinck-Holmfeld

Redaktør, mag. art. Monna Dithmer, Politiken

Direktør Litten Hansen

Instruktør og skuespiller Jan Hertz

Teateranmelder, mag. art. Henrik Lyding, Jyllands-Posten

Teaterredaktør, cand. mag. Jakob Steen Olsen, Berlingske

Mag. art. Me Lund

Teateranmelder, cand. mag. Anne Middelboe Christensen, Information

Lektor i Dramaturgi ved Aarhus Universitet, Janek Szatkowski

Dramaturg, mag.art. i teatervidenskab, Alette Scavenius

Dramachef Piv Bernth, DR

**Om Årets Reumert**

Bikubenfonden står bag Årets Reumert, som blev indstiftet i 1998. Formålet med Årets Reumert-priserne er at sætte fokus på den levende scenekunst både for at hædre nogle af vores største kunstnere og for at stimulere interessen for det levende teater i Danmark.

Der uddeles priser i 16 kategorier og 10 talentpriser. Prisvinderne nomineres og vælges af en uafhængig teaterfaglig jury på 12 personer.

Læs mere på www.aaretsreumert.dk

**Om Bikubenfonden**

Bikubenfonden arbejder for at fremme indsigt og udsyn ved at støtte og udvikle projekter af høj kvalitet inden for kultur og socialt arbejde.

Udover at uddele midler til projekter inden for kultur og sociale formål, udvikler Bikubenfonden også egne projekter, herunder prisuddelingerne Årets Reumert, Kronprinsparrets Priser og Bikubenfondens Museumspriser. Som led i visionen om, at fonden skal være aktivt engageret i pleje og bevaring af den danske natur, ejer og driver Bikubenfonden naturområdet Svanninge Bjerge på Sydfyn.  
  
Bikubenfonden har sine historiske rødder I Sparekassen Bikuben, som blev oprettet I 1857. I dag er Bikubenfonden en uafhængig, erhvervsdrivende fond, der uddeler midler fra fondens afkast og formue til gavn for samfundet.

Læs mere på www.bikubenfonden.dk